ai4bharat/Pralekha huggingface dataset:
पर्यटन मंत्रालय
पर्यटन मंत्रालय आणि अलायन्स एअर एव्हिएशन लिमिटेड यांच्यात देशांतर्गत भारतीय पर्यटनाला प्रोत्साहन आणि विपणन सहकार्याबाबत सामंजस्य करारावर स्वाक्षऱ्या
नवी दिल्ली, 17 फेब्रुवारी 2022
देशभरात पर्यटनाला चालना देण्यासाठी पर्यटन मंत्रालयाने 17 फेब्रुवारी, 2022 रोजी नवी दिल्ली येथे अलायन्स एअर एव्हिएशन लिमिटेड बरोबर सामंजस्यकरार केला. पर्यटन मंत्रालय भारताला जगात एक पसंतीचे पर्यटन स्थळ बनवण्याचा प्रयत्न करत आहे, तर अलायन्स एअर एव्हिएशन लिमिटेड त्याच्या विशाल देशांतर्गत नेटवर्कसह, भारतात पर्यटनाला प्रोत्साहन देण्यात महत्त्वाची भूमिका बजावत आहे. संयुक्तपणे देशांतर्गत प्रोत्साहनाचे समान उद्दिष्ट साध्य करण्यासाठीआणि पर्यटन विषयक बाजारपेठांमध्ये पर्यटन मंत्रालय आणि अलायन्स एअर एव्हिएशन लिमिटेडच्या कामकाजात समन्वय साधण्याची गरज लक्षात घेऊन या सामंजस्य करारावर स्वाक्षरी करण्यात आली.
पर्यटन मंत्रालयाच्या वतीने अतिरिक्त महासंचालक रुपिंदर ब्रार आणि मेसर्स अलायन्स एअर एव्हिएशन लिमिटेडच्या वतीने मुख्य कार्यकारी अधिकारी विनीत सूद यांनी संयुक्तपणे सामंजस्य करारावर स्वाक्षरी केली.
अलायन्स एअर भारत सरकारच्या “प्रादेशिक कनेक्टिव्हिटी योजनेला "  प्रोत्साहन देण्यात आघाडीवर आहे, या योजनेला पंतप्रधानांच्या उडान-  योजनेंतर्गत चालना दिली जात आहे. एकात्मिक विपणन आणि प्रोत्साहनात्मक धोरण तसेच अलायन्स एअर एव्हिएशन लिमिटेडच्या संयुक्त सहकार्याने एकत्रित मोहीम राबवणे हे या सामंजस्य कराराचे उद्दिष्ट आहे .प्रोत्साहनात्मक प्रयत्नांच्या विशिष्ट घटकांमध्ये प्रिंट आणि इलेक्ट्रॉनिक मीडियामधील जाहिराती, मेळावे आणि प्रदर्शनांमध्ये सहभाग, चर्चासत्रे, कार्यशाळा, रोड शो आणि इंडिया इव्हनिंग्ज, माहितीपत्रक /संयुक्त जाहिरात, आदरातिथ्य कार्यक्रमांतर्गत देशाला भेट देण्यासाठी माध्यमांना आमंत्रित करणे आणि ट्रॅव्हल ट्रेडचे आयोजन यांचा समावेश आहे. या सामंजस्य कराराचा लाभ घेण्यासाठी पर्यटन मंत्रालय संबंधित हितधारकांना एकत्र आणणार आहे.
S.Thakur/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 158
विज्ञान आणि तंत्रज्ञान मंत्रालय
कोविड -19 विरोधात स्टार्ट अप उद्योगांनी आणलेल्या तंत्रज्ञानाच्या जोडणीसाठी विज्ञान-तंत्रज्ञान विभागाकडून कृतिदल स्थापन
निदान, चाचण्या, आरोग्यसेवा आणि उपकरणांचा पुरवठा यासंबंधी बाजारपेठेत वापरण्याजोग्या तयार उपायांना निधीपुरवठा करण्याचा उद्देश
नवी दिल्ली, 26 मार्च 2020
कोविड -19 मुळे उत्पन्न झालेले अनेकविध प्रश्न सोडविण्यासाठी उचित तंत्रज्ञानाचा आणि कारखानदारी क्षेत्राचा विकास करण्याच्या दृष्टीने, DST म्हणजेच विज्ञान तंत्रज्ञान विभाग, समन्वयाने प्रयत्न करीत आहे. तसेच कोविड -19 साथीच्या आजारामुळे उद्भवणाऱ्या अनेक तातडीच्या गरजा भागविण्यासाठी देशाला सज्ज करण्याकरिता नवनवीन मार्ग शोधून काढण्यातही विभागाचा पुढाकार आहे.
संशोधन-विकास प्रयोगशाळा, शिक्षणसंस्था, नवे म्हणजे स्टार्टअप उद्योग व सूक्ष्म लघु आणि मध्यम उद्योगांकडील तंत्रज्ञान जोडून घेण्यासाठी विज्ञान तंत्रज्ञान विभागाने 'कोविड -19 ' कृतिदलाची स्थापना केली आहे. निदान, चाचण्या, आरोग्यसेवा आणि उपकरणांचा पुरवठा यासंबंधी बाजारपेठेत वापरता येण्याइतक्या तयार उत्पादनांच्या निर्मिती साठी निधीपुरवठा करणे, हा त्यामागचा उद्देश आहे. मास्क व अन्य सुरक्षा उपकरणे, सॅनिटाइझर म्हणजे हात स्वच्छ करणारा अल्कोहोलयुक्त द्रव, तपासण्यांसाठी परवडण्याजोग्या किमतीतील किट्स, व्हेंटीलेटर अर्थात जीवरक्षक प्रणाली, ऑक्सिजनेटर म्हणजे ऑक्सिजनचा पुरवठा करणारी यंत्रणा आदींचा त्या उपायांत समावेश होतो. याखेरीज, कृत्रिम बुद्धिमत्तेवर आणि IOT वर आधारित मार्गांनी विषाणूच्या प्रादुर्भावावर लक्ष ठेवणे, आणि नियंत्रण यासाठी उपयुक्त तंत्रज्ञानाचाही यात अंतर्भाव होतो.
क्षमता जोडणी गटात विज्ञान तंत्रज्ञान विभाग, जैवतंत्रज्ञान विभाग, भारतीय वैद्यकीय संशोधन परिषद , इलेक्ट्रॉनिक्स आणि माहिती तंत्रज्ञान मंत्रालय, वैज्ञानिक आणि औद्योगिक संशोधन परिषद , अटल नवोन्मेष अभियान , सूक्ष्म लघु आणि मध्यम उद्योग मंत्रालय, स्टार्ट अप इंडिया आणि अखिल भारतीय तंत्रशिक्षण परिषद  यांचे प्रतिनिधी आहेत. मोठी झेप घेण्याच्या उंबरठ्यावर उभे असलेले, कदाचित आर्थिक किंवा अन्य साहाय्याची गरज असणारे तसेच, वाढीसाठी मोठी मागणी मांडणारे स्टार्ट अप उद्योग ओळखणे, हे या कृतिदलाचे काम आहे.
संबंधित मंत्रालये आणि विभागांच्या प्रमुख अधिकाऱ्यांना अशी विनंती करण्यात आली आहे, की त्यांच्या पाठबळावर उभे असणाऱ्या आणि कोविड -19 च्या कोणत्याही महत्त्वपूर्ण पैलूवर तंत्रज्ञानात्मक उत्तर देऊ शकणाऱ्या स्टार्ट अप आणि अन्य उद्योगांबद्दलची माहिती वेगाने मिळविण्यासाठी, त्यांनी व्यक्तिश: प्रयत्न करावेत.
योग्य तंत्रज्ञानात्मक उपाय जलदगतीने विकसित करणे, त्यांचे उत्पादन आणि ठिकठिकाणी ते पोहोचवून प्रत्यक्ष अंमलबजावणी यासाठी वापरण्याच्या यंत्रणांचा भाग म्हणून विज्ञान तंत्रज्ञान विभागाने दोन स्वतंत्र प्रस्ताव मागवले आहेत. यापैकी एक, विज्ञान आणि अभियांत्रिकी संशोधन मंडळ  तर दुसरा तंत्रज्ञान विकास मंडळ  अंतर्गत मागवण्यात आला आहे. विज्ञाननिष्ठ उपाय आणि नव्या व रूढ उपायांचे व्यापारी दृष्टिकोनातून उत्पादन, या दोन्हींना पाठबळ देण्याच्या दृष्टीने हे प्रस्ताव महत्त्वाचे आहेत.
G.Chippalkatti/J.Waishampayan/P.Malandkar
(Visitor Counter : 115
संरक्षण मंत्रालय
आपल्या कंबोडिया भेटीदरम्यान 22 आणि 23 नोव्हेंबर रोजी संरक्षण मंत्री राजनाथ सिंह आसियान संरक्षण मंत्र्यांची प्लस बैठक आणि भारत आसियान संरक्षण मंत्र्यांच्या बैठकीला उपस्थित राहणार
कंबोडियाचे उपपंतप्रधान आणि राष्ट्रीय संरक्षण मंत्री सामदेच पिचाई सेना टीए बँन्ह यांच्या निमंत्रणावरून संरक्षण मंत्री राजनाथ सिंह 22-23 नोव्हेंबरपासून कंबोडियाला अधिकृत भेट देणार आहेत. कंबोडिया हा आसियान संरक्षण मंत्र्यांच्या प्लस बैठकीच्या  अध्यक्षस्थानी असल्यानं कंबोडियात सिएन रेअप इथ होत असलेल्या नवव्या वार्षिक बैठकीचं यजमानपद स्विकारणार आहे. संरक्षण मंत्री या मंचावरून 23 नोव्हेंबरला आपलं संबोधन करणार आहेत. ते कंबोडियाच्या पंतप्रधानांची भेटही घेणार आहेत.
भारत आसियान संबंधांना तीस वर्ष पूर्ण होण्याच्या स्मृतीप्रित्यर्थ भारत आणि कंबोडिया ही दोन राष्ट्र भारत-आसियान संरक्षण मंत्र्यांच्या येत्या 22 नोव्हेंबरला होत असलेल्या पहिल्या बैठकीच्या सह अध्यक्षस्थानी असून राजनाथ सिंह या बैठकीचं अध्यक्षस्थान भूषवणार आहेत. भारत-आसियान भागीदारीला चालना देण्यासाठी अनेक उपक्रमांच्या घोषणा या बैठकीदरम्यान प्रस्तावित आहेत.
भारत 1992 मध्ये आसियानचा संवाद भागीदार झाला आणि ADMM Plus उद्घाटनाची बैठक 12 ऑक्टोबर 2010 रोजी व्हिएतनामच्या हानोई इथं झाली. 2017 पासून ADMM Plus मंत्र्यांची बैठक आसियान आणि इतर प्लस देशांदरम्यान भागीदारी आणि सहकार्य वाढवण्याच्या उद्देशाने दरवर्षी आयोजित केली जाते. भारत आणि आसियाननं नोव्हेंबर 22 मध्ये आपले संबंध सर्व समावेशक धोरणात्मक भागीदारीच्या पातळीवर उंचावले आहेत.
ADMM Plus बैठक आणि भारत आशिया संरक्षण मंत्र्यांच्या बैठकीव्यतिरिक्त संरक्षण मंत्री सहभागी देशांच्या संरक्षण मंत्र्यांबरोबर द्विपक्षीय चर्चा करणार आहेत. या चर्चेदरम्यान राजनाथ सिंह संरक्षण सहकार्य आणि परस्पर प्रतिबद्धतेच्य लाभदायक बाबी आणखी दृढ करण्याबाबत चर्चा करणार आहेत.
पंतप्रधान कार्यालय
पंतप्रधान आणि कोरियाच्या अध्यक्षांच्या हस्ते नोएडा येथे मोबाईल उत्पादन कंपनीचे उद्घाटन
नवी दिल्ली, 9 जुलै 2018
पंतप्रधान नरेंद्र मोदी आणि दक्षिण कोरियाचे अध्यक्ष मून जई-एन यांच्या हस्ते आज संयुक्तपणे नोएडा येथे सॅमसंग इंडिया इलेक्ट्रोनिक प्रायव्हेट लिमिटेड या कंपनीच्या मोठ्या मोबाईल उत्पादन केंद्राचे उद्घाटन झाले.
यावेळी बोलतांना, “भारताला जागतिक उत्पादनाचे केंद्र बनवण्याच्या प्रवासातला हा प्रसंग विशेष महत्वाचा असल्याचे पंतप्रधान म्हणाले. ह्या 5000 कोटी रुपयांच्या गुंतवणुकीमुळे,सॅमसंग कंपनीचा भारतातील व्यापार तर वाढेलच, त्याशिवाय, भारत आणि कोरिया दरम्यानचे संबध अधिक दृढ होण्यास त्यामुळे मदत होईल, असे पंतप्रधान यावेळी म्हणाले.
सर्वसामान्य माणसाचे आयुष्य अधिक सुकर करण्यात आणि अधिक जलद, कार्यक्षम तसेच पारदर्शक पद्धतीने सेवा देण्यात डिजिटल तंत्रज्ञान महत्वाची भूमिका बजावत आहे, असे पंतप्रधान यावेळी म्हणाले. भारतात स्मार्टफोन, ब्रॉडबॅड आणि डेटा जोडणीचा व्यापक विस्तार झाला असून ही एक डिजिटल क्रांतीच आहे, असंही त्यांनी सांगितले. याच संदर्भात त्यांनी सरकारी इ बाजार, म्हणजेच “जेम’, डिजिटल व्यवहारात झालेली वाढ, भीम अॅप आणि रूपे कार्डचीही माहिती दिली.
“मेक इन इंडीया” उपक्रम हा केवळ आर्थिक धोरण नाही तर दक्षिण कोरियासारख्या भारताच्या मित्र राष्ट्रांसोबत दृढ संबंध निर्माण करण्यासाठीचे पाउल आहे, असे ते म्हणाले. नव्या भारताच्या पारदर्शक व्यापार धोरणाचा लाभ घेण्यास इच्छुक असलेल्या जगभरातील व्यापार उद्योजकांना भारतात उद्योग सुरु करण्यासाठी खुले आमंत्रण आहे, असेही त्यांनी सांगितले. भारताची वाढती अर्थव्यवस्था आणि उदयोन्मुख नव-मध्यमवर्ग यांच्यामुळे भारतात गुंतवणुकीच्या अपार संधी निर्माण झाल्या आहेत, असे त्यांनी सांगितले.
मोबाईल फोन्सच्या निर्मितीत भारत आता जगात दुसऱ्या क्रमाकावर पोचला आहे, असे त्यांनी सांगितले. गेल्या चार वर्षात मोबाईल उत्पादक कंपन्यांची संख्या 2 वरून तब्बल 120 पर्यत पोचली आहे. आणि यामुळे लाखो लोकांना रोजगाराच्या संधी उपलब्ध झाल्या आहेत, असे पंतप्रधान म्हणाले.
या नव्या मोबाईल उत्पादन कंपनीत, कोरियाचे तंत्रज्ञान, भारताचे उत्पादन आणि सॉफ्टवेअरफत यांचा संगम झाला असून, त्यातून आपल्याला जागतिक दर्जाचे उत्पादन मिळेल, असा विश्वास त्यांनी व्यक्त केला. ही दोन्ही देशांची एकत्रित ताकद आणि दूरदृष्टी असल्याचे पंतप्रधान मोदी म्हणाले.
B.Gokhale/R.Aghor/P.Malandkar
(Visitor Counter : 95
उपराष्ट्रपती कार्यालय
उपराष्ट्रपतींनी बुद्ध पौर्णिमेच्या पूर्वसंध्येला देशवासियांना दिल्या शुभेच्छा
नवी दिल्ली, 6 मे 2020
उपराष्ट्रपती एम. वेंकय्या नायडू यांनी बुद्ध पौर्णिमेच्या पवित्र दिनाच्या पूर्वसंध्येला देशवासियांना शुभेच्छा दिल्या आहेत. संदेशाचा संपूर्ण मजकूर पुढीलप्रमाणे –
भगवान बुद्ध यांच्या जयंती निमित्त साजऱ्या केल्या जाणाऱ्या बुद्ध पौर्णिमेच्या पवित्र प्रसंगी देशवासियांना शुभेच्छा.
भगवान बुद्धांनी मानवतेला सत्य, नीतिमत्ता आणि प्रामाणिकपणाचा मार्ग अवलंबण्यासाठी प्रेरित केले. त्यांच्या शिकवणुकींनी आध्यात्मिक जागृतीद्वारे लोकांना मुक्त करण्याचा मार्ग दाखविला आहे. त्यांचा शांतता , सत्य आणि करुणेचा संदेश जगाला ज्ञानी बनवतो आणि हा संदेश सदैव प्रासंगिक आहे.
कोविड-19 या साथीच्या आजाराच्या कठीण काळात आपण सर्वांनी सार्वभौम प्रेम, सहिष्णुता आणि करुणा या तत्त्वांचे पालन केले पाहिजे आणि गरजू व गरिबांना मदतीचा हात द्यायला हवा. कोरोना विषाणू विरुद्धच्या या लढाईत इतरांना वाचवण्यासाठी आपला जीव धोक्यात घालणाऱ्या आघाडीच्या योद्धांप्रति आपण कृतज्ञता व्यक्त करायला हवी. ”
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
वैश्विक पायाभूत सुविधा आणि गुंतवणूक  आणि भारत-मध्य-पूर्व-युरोप इकॉनॉमिक कॉरिडॉर  साठी भागीदारी
पंतप्रधान नरेंद्र मोदी आणि अमेरिकेचे राष्ट्राध्यक्ष जो बायडेन यांनी 9 सप्टेंबर 2023 रोजी नवी दिल्ली येथे जी 20 शिखर परिषदेच्या निमित्ताने वैश्विक पायाभूत सुविधा आणि गुंतवणूक  आणि भारत-मध्य पूर्व-युरोप आर्थिक कॉरिडॉर  साठी भागीदारी या विषयावरील विशेष कार्यक्रमाचे सहअध्यक्षपद भूषविले.
पायाभूत सुविधांच्या विकासासाठी अधिकाधिक गुंतवणुकीला चालना देणे आणि भारत, मध्य पूर्व आणि युरोप यांच्यातील विविध आयामांमध्ये कनेक्टिव्हिटी मजबूत करणे हे या कार्यक्रमाचे उद्दीष्ट होते.
युरोपीय संघ, फ्रान्स, जर्मनी, इटली, मॉरिशस, संयुक्त अरब अमिराती आणि सौदी अरेबिया तसेच जागतिक बँकेचे नेते या कार्यक्रमात सहभागी झाले होते.
पीजीआयआय हा विकसनशील देशांमधील पायाभूत सुविधांमधील दरी कमी करण्यासाठी तसेच जागतिक स्तरावर शाश्वत विकास लक्ष्यांच्या प्रगतीला गती देण्यासाठी मदत करण्याच्या उद्देशाने एक विकासात्मक उपक्रम आहे.
आयएमईसीमध्ये भारताला आखाती प्रदेशाशी जोडणारा ईस्टर्न कॉरिडॉर आणि आखाती प्रदेशाला युरोपशी जोडणारा नॉर्दर्न कॉरिडॉर यांचा समावेश आहे. यात रेल्वे आणि जहाज-रेल्वे वाहतूक नेटवर्क आणि रस्ते वाहतूक मार्गांचा समावेश असेल.
पंतप्रधानांनी आपल्या भाषणात भौतिक, डिजिटल आणि वित्तीय कनेक्टिव्हिटीचे महत्त्व अधोरेखित केले. ते म्हणाले की, आयएमईसी भारत आणि युरोप दरम्यान आर्थिक एकात्मतेला चालना देण्यास मदत करेल.
आयएमईसीबाबत भारत, अमेरिका, सौदी अरेबिया, संयुक्त अरब अमिराती, युरोपियन युनियन, इटली, फ्रान्स आणि जर्मनी यांनी सामंजस्य करारावर स्वाक्षरी केली.
Click here to see Project-Gateway-multilateral-MOU
आरोग्य आणि कुटुंब कल्याण मंत्रालय
भारतात चौथ्या जागतिक डिजिटल आरोग्य भागिदारी शिखर परिषदेचे आयोजन
नवी दिल्ली, 25 फेब्रुवारी 2019
केंद्रीय आरोग्य आणि कुटुंब कल्याण मंत्री जे पी नड्डा यांच्या हस्ते आज चौथ्या जागतिक डिजिटल आरोग्य भागिदारी शिखर परिषदेचे उद्घाटन करण्यात आले. केंद्रीय इलेक्ट्रॉनिक्स आणि माहिती तंत्रज्ञान मंत्री रविशंकर प्रसाद तसेच विभिन्न देशातील आरोग्य मंत्री यावेळी उपस्थित होते.
आरोग्य सेवेतील परिवर्तनात तंत्रज्ञानाच्या वापराबद्दल रविशंकर प्रसाद यांनी यावेळी अधिक माहिती दिली. डिजिटल आरोग्य सुविधांद्वारे तळागाळातल्या अखेरच्या माणसापर्यंत पोहोचण्यासाठी भारत कटिबद्ध असल्याचे ते म्हणाले. तंत्रज्ञानाच्या माध्यमातून हे साध्य करता येईल, असेही प्रसाद यांनी सांगितले.
भारत तसेच जागतिक पातळीवरील आरोग्य सुविधा प्रणालीत मोठे बदल घडून येत असल्याचे जे. पी नड्डा यांनी स्पष्ट केले. वैश्विक आरोग्य समावेशकतेला सहाय्यभूत करण्याची मोठी क्षमता डिजिटल आरोग्य प्रणालीत असल्याचे सांगून यासाठी भारत सरकार कटिबद्ध असल्याचे नड्डा म्हणाले. आयुष्मान भारत या सर्व समावेशक आरोग्य सेवा योजनेमुळे समाजाच्या वंचित घटकांना आरोग्य सुविधा उपलब्ध होत असल्याचे त्यांनी सांगितले.
N.Sapre/J.Patankar/D. Rane
(Visitor Counter : 176
सुक्ष्म, लघु आणि मध्यम उदयोग मंत्रालय
आंतरराष्ट्रीय योग दिनानिमित्त खादी आणि ग्रामोद्योग आयोगाच्या ‘खादी योग मॅट’ उत्पादनाचा शुभारंभ
नवी दिल्ली/मुंबई, 21 जून 2023
आंतरराष्ट्रीय योग दिनानिमित्त खादी आणि ग्रामोद्योग आयोगाने मुंबईत आयोजित एका कार्यक्रमात खादी ग्रामोद्योग आयोगाचे अध्यक्ष, मनोज कुमार, यांनी खादीप्रेमींना बहुप्रतिक्षित 'खादी योग मॅट' म्हणजे खादीची सतरंजी भेट दिली. या खादी मॅटचा शुभारंभ करतांना, त्यांनी सांगितलं, की पंतप्रधान नरेंद्र मोदी यांच्या नेतृत्वाखालील 'आत्मनिर्भर भारत अभियानाअंतर्गत दररोज नवीन आदर्श निर्माण होत आहेत. 'खादी योग मॅट' हा देखील त्याच मोहिमेचा एक भाग आहे. ही खादी सतरंजी पूर्णपणे स्वदेशी आणि पर्यावरणपूरक आहे. त्यावर सर्व प्रकारची योगासने करता येतील अशा पद्धतीने त्याची रचना करण्यात आली आहे. 2022-23 या आर्थिक वर्षात 1.34 लाख कोटी रुपयांची ऐतिहासिक उलाढाल पार केल्याबद्दल, यावेळी मनोज कुमार यांनी केव्हीआयसीचे अधिकारी, कर्मचारी आणि ग्रामीण भागात काम करणाऱ्या लाखो खादी कारागिरांचे अभिनंदन केले.
'खादी योग मॅट' उद्घाटनापूर्वी मनोज कुमार यांनी खादी आणि ग्रामोद्योग आयोगाच्या अधिकारी आणि कर्मचाऱ्यांसोबत योगाभ्यास आणि प्राणायाम केला. पंतप्रधान नरेंद्र मोदी यांच्या प्रेरणेने योगगुरू म्हणून भारत जगाला योगशास्त्राचे धडे देत आहे, असे ते म्हणाले.
यावेळी खादी आणि ग्रामोद्योग आयोगाच्या ऐतिहासिक कामगिरीची त्यांनी माहिती दिली. PMEGP ने माननीय पंतप्रधान नरेंद्र मोदी यांच्या स्वदेशी मोहिमेशी देशातील तरुणांना जोडण्याचा नवा विक्रम प्रस्थापित केला आहे. ही योजना 'नोकरी शोधण्याऐवजी रोजगार देणारे तरुण निर्माण करण्याचे स्वप्न पूर्ण करणारी योजना आहे,असे त्यांनी सांगितले.
या कार्यक्रमाला खादी व ग्रामोद्योग आयोगाचे अधिकारी आणि कर्मचारी उपस्थित होते.PIB Mumbai | S.Bedekar/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 75
गृह मंत्रालय
केंद्रीय गृहमंत्र्यांच्या हस्ते मणिपूरमध्ये अनेक विकास प्रकल्पांचा शुभारंभ
नवी दिल्ली, 27 डिसेंबर 2020
केंद्रीय गृहमंत्री अमित शाह यांच्या हस्ते आज मणिपूरमध्ये अनेक विकास प्रकल्पांचे उद्घाटन करण्यात आले. अमित शाह यांनी ई-ऑफीस आणि थोबल बहुउद्देशीय प्रकल्पाचे इम्फाळमध्ये आभासी पद्धतीने उद्घाटन केले. तसेच त्यांनी सात प्रमुख प्रकल्पांची पायाभरणी केली. यात चुराचंदपूर वैद्यकीय महाविद्यालय, मंत्रीपुखरी येथील आयटी-सेझ, द्वारका नवी दिल्ली येथील मणिपूर भवन आणि इम्फाळ येथील एकात्मित नेतृत्व व नियंत्रण केंद्र यांचा समावेश आहे.
याप्रसंगी बोलताना अमित शाह म्हणाले, इम्फाळमधील राज्य पोलीस मुख्यालय आणि स्मार्ट सिटी एकात्मिक केंद्र यामुळे स्मार्ट गव्हर्नन्सला चालना मिळेल. शाह म्हणाले की आयआयटी आणि आयटी-सेझमुळे मणिपूरचा युवक जगाशी जोडला जाईल. आयटी-सेझच्या निर्मितीनंतर, मणिपूरच्या जीडीपीमध्ये वार्षिक 4,600 कोटी रुपयांनी वाढ होणार आहे आणि यामुळे 44,000 जणांना रोजगार मिळेल. वैद्यकीय महाविद्यालयाच्या उभारणीमुळे, मणिपूरचा युवक डॉक्टर बनेल आणि राज्याची आरोग्य व्यवस्था मजबूत होईल.
केंद्रीय गृहमंत्री म्हणाले, पंतप्रधान नरेंद्र मोदी आणि राज्याच्या मुख्यमंत्र्यांनी मणिपूरला बंद आणि नाकेबंदीतून बाहेर काढून विकासाच्या मार्गावर आणले आहे. ईशान्येकडील प्रदेश पूर्वी फुटीरता आणि विविध बंडखोर चळवळींसाठी ओळखला जात होता, मात्र गेल्या साडेसहा वर्षात अनेक संघटनांनी शस्त्रे खाली ठेवली आहेत तसेच राहिलेल्या संघटनाही मुख्य प्रवाहात येतील.
केंद्रीय गृहमंत्री म्हणाले, पंतप्रधानांनी मणिपूरला इनर लाईन परमीट मंजूर केले आहे. मणिपूरची निर्मिती झाल्यापासूनची ही केंद्र सरकारची सर्वात मोठी उपलब्धी आहे.
थोबल बहुउद्देशीय प्रकल्पाविषयी बोलताना अमित शाह म्हणाले, या योजनेमुळे 35,104 हेक्टर क्षेत्र ओलिताखाली येईल आणि लवकरच हा प्रकल्प पूर्ण होईल.
अमित शाह पुढे म्हणाले, पूर्वी राज्यातील केवळ 6 टक्के जनतेला पिण्याचे पाणी मिळत होते, पण जल जीवन मिशनमुळे गेल्या 3 वर्षांत राज्यातील 33 टक्के घरांना नळाव्दारे पाणीपुरवठा केला जात आहे. परदेशी पर्यटकांच्या संख्येत 222 पटीने वाढ झाली आहे. शाह म्हणाले, मणिपूरसारख्या भूप्रदेशात स्टार्टअप योजना फार महत्त्वाची आहे. 14 व्या वित्त आयोगाच्या तुलनेत ईशान्येकडील राज्यांना 15 व्या वित्त आयोगात 251 टक्के अधिक वाटा देण्यात आला आहे, असे त्यांनी सांगितले. राज्यात क्रीडा संस्कृतीला चालना देण्यासाठी क्रीडा विद्यापीठाची स्थापना करण्यात येत आहे. त्यांनी सुचवले की, राष्ट्रीय न्यायवैद्यक विज्ञान विद्यापीठाशी संलग्न महाविद्यालये राज्यात सुरु करावीत.त्यामुळे ईशान्ये कडील मुले या क्षेत्रात प्रगती करतील.G.Chippalkatti/S.Thakur/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 184
अल्पसंख्यांक मंत्रालय
हज यात्रेसाठी मेहरम विना यात्रेकरू महिलांचा आजवरचा सर्वात मोठा जत्था यंदा होणार रवाना
नवी दिल्ली, 3 एप्रिल 2023
2023 ची हज यात्रा, यात्रेकरूंना अधिक आरामदायी, सुविधा देणारी आणि परवडणारी हवी, यासाठी केंद्रीय अल्पसंख्याक मंत्रालय सातत्याने प्रयत्न करत आहे. यात्रेकरुंची निवड अधिक तटस्थपणे, पारदर्शीपणे, योग्य वेळेत आणि कोणताही मानवी हस्तक्षेप न करता होण्यासाठी समर्पित प्रयत्न केले जात आहेत.
हज यात्रेसाठीचे अर्ज आणि यात्रेकरुंची निवड प्रक्रिया ऑनलाईन स्वरूपात करण्यात आली.यासाठी,यावर्षी आलेल्या एकूण 1.84 लाख अर्जांपैकी 14,935 हज इच्छुक अर्जदारांना यात्रेची संधी मिळाली आहे. . हज यात्रेसाठी जाणाऱ्या महिलांपैकी, मेहरमशिवाय- म्हणजे कोणत्याही पुरुष संरक्षकाशिवाय स्वतंत्रपणे जाणाऱ्या महिलांचा हा आजवरचा सर्वात मोठा जत्था आहे.
हज कोट्यापेक्षा जास्त आणि त्याहून अधिक प्राप्त झालेले अर्ज, कोणत्याही मानवी हस्तक्षेपाशिवाय, ऑनलाइन आणि रॅन्डंम डिजिटल निवड  प्रक्रियेद्वारे निवडण्यात आले आहेत. निवड प्रक्रियेतून निवडलेल्या आणि प्रतीक्षा यादीतील अर्जदारांची यादी सर्व लोकांसाठी, ताबडतोब अधिकृत पोर्टलवर प्रसिद्ध केली असून, त्यामुळे या प्रक्रियेतील पारदर्शकता अधोरेखित झाली आहे. यात्रेसाठी निवड झालेल्या सर्व 1.4 लाख भाविकांना त्यांची निवड झाल्याचा मेसेज पाठवण्यात आला आहे. तसेच, जे प्रतीक्षा यादीत आहेत, त्यांनाही त्यांच्या सद्यस्थितीची माहिती मेसेजद्वारे कळवण्यात आली आहे.
यात्रेकरूंना परदेशी चलनाची सुविधा मिळावी, यासाठी अल्पसंख्याक मंत्रालयाने भारतीय स्टेट बँकेसोबत भागीदारी केली आहे. त्यासाठी सरकार एसबीआयच्या सहकार्याने, यात्रेकरूंना अगदी माफक दरात परदेशी चलन मिळवून देण्यासाठी प्रयत्नरत आहे.
त्याशिवाय, यात्रेच्या काळात, रोख पैशांची चोरी किंवा वस्तू हरवून यात्रेकरुचे नुकसान होऊ नये, यासाठी सर्व यात्रेकरूंना फॉरेक्स कार्ड देण्यात येत आहे. जर, यात्रेकरूकडून हे कार्ड गहाळ झाल्यास, त्याला बँकेकडून हे पैसे परत मिळू शकतील.
फॉरेक्स कार्ड संदर्भात मार्गदर्शनासाठी एसबीआय, लवकरच एक मदत क्रमांक जारी करणार असून, इथले नोडल अधिकारी आणि वेबसाईटचा पत्ता लवकरच जाहीर केला जाईल.N.Chitale/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 91
पंतप्रधान कार्यालय
कुस्तीमध्ये 50 किलो वजनी गटात सुवर्णपदक विजेत्या विनेश फोगटचे पंतप्रधानांकडून अभिनंदन
(नवी दिल्ली, 20 ऑगस्ट 2018
इंडोनेशियातल्या जकार्ता-पालेमबंग येथे सुरू असलेल्या 18 व्या आशियाई क्रीडा स्पर्धेत महिला कुस्ती स्पर्धेत 50 किलो वजनी गटात सुवर्ण पदक पटकावणाऱ्या विनेश फोगटचे पंतप्रधान नरेंद्र मोदी यांनी अभिनंदन केले आहे.
विनेश फोगटच्या विजयाने भारतात आनंदोत्सव होत आहे. आशियाई क्रीडा स्पर्धा 2018 मध्ये 50 किलो गटात कुस्ती स्पर्धेत सुवर्णपदक प्राप्त केल्याबद्दल विनेशचे अभिनंदन. विनेशच्या यशामुळे येणाऱ्या ॲथलेटस्ना निश्चितच स्फुर्ती मिळेल असे पंतप्रधानांनी म्हटले आहे.
B.Gokhale/N.Chitale/P.Kor
राष्ट्रपती कार्यालय
राष्ट्रपती द्रौपदी मुर्मू सर्बियामध्ये दाखल ; बेलग्रेडमधील भारतीय समुदाय आणि भारताच्या मित्रांना केले संबोधित
राष्ट्रपती द्रौपदी मुर्मू काल  सर्बियातील बेलग्रेड येथे पोहोचल्या. सध्या राष्ट्रपती परदेश दौ-यावर असून सुरिनामनंतर आता दौ-याच्या अंतिम टप्प्यामध्ये त्या सर्बियाला भेट देत आहेत. भारतीय राष्ट्रपतींचा हा पहिलाच सर्बिया दौरा आहे. एका विशेष समारंभात सर्बियाचे राष्ट्रपती अलेक्झांडर वुकिक यांनी बेलग्रेडच्या निकोला टेस्ला विमानतळावर राष्ट्रपती मुर्मू यांचे स्वागत केले . यावेळी त्यांना मानवंदना देण्यात आली. यानंतर राष्ट्रपती मुर्मू यांनी गांधीजेवा मार्गावर असलेल्या महात्मा गांधींच्या अर्धपुतळ्याला आदरांजली वाहिली.
यानंतर संध्याकाळी, राष्ट्रपतींनी बेलग्रेडमध्ये सर्बियातील भारताचे राजदूत संजीव कोहली यांनी आयोजित केलेल्या स्वागत समारंभात भारतीय समुदाय आणि भारताच्या मित्रमंडळींबरोबर संवाद साधला.
याप्रसंगी संबोधित करताना राष्ट्रपती द्रौपदी मुर्मू म्हणाल्या, भारत आणि सर्बिया हे दोन्ही प्राचीन देश आहेत. आधुनिक युगात, सर्बियाशी भारताचे संबंध विशेषत: अलिप्त राष्ट्र चळवळीच्या संदर्भात मजबूत झाले आहेत. भारत आणि सर्बियाने नेहमीच परस्परांच्या मूलभूत हितसंबंधांविषयी सामंजस्याची भूमिका कायम ठेवली आहे. राष्ट्रपती पुढे म्हणाल्या, या द्विपक्षीय संबंधांच्या आधारे, या दौऱ्यादरम्यान सर्बियाच्या नेत्यांशी संवाद साधण्यास त्या उत्सुक आहेत .
राष्ट्रपती मुर्मू म्हणाल्या की, भारताच्या शाश्वत विकास सहकार्य कार्यक्रमांमध्ये सर्बिया एक महत्वपूर्ण भागीदार आहे. जागतिक स्तरावर भारत एक जबाबदार विकास भागीदार, प्रथम प्रतिसाद देणारा देश आणि ‘ग्लोबल साऊथ' चा आवाज म्हणून ओळखला जातो. यातील प्रत्येक पैलू अग्रगण्य शक्ती बनण्याचा आमचा प्रयत्न प्रतिबिंबित करतो, असे त्या म्हणाल्या. हवामान कृती असो , दहशतवादा विरोधी लढा असो , कनेक्टिव्हिटी, सागरी सुरक्षा, आर्थिक समावेशन आणि अन्न सुरक्षा असो, या मुद्द्यांवर भारताने बजावलेल्या महत्वपूर्ण भूमिकेचाही राष्ट्रपतींनी उल्लेख केला.
राष्ट्रपतींनी भारताच्या सर्बियन मित्रांची भारताप्रति श्रद्धा आणि प्रेमाबद्दल प्रशंसा केली . भारत आणि सर्बिया यांच्यातील मैत्री आणि सामंजस्य अधिक दृढ करण्यात त्यांची भूमिका मोलाची असल्याचे राष्ट्रपती द्रौपदी मुर्मू म्हणाल्या.
राष्ट्रपतींचे भाषण पाहण्यासाठी येथे ‘क्लिक’ करा.
आरोग्य आणि कुटुंब कल्याण मंत्रालय
कोविड-19 प्रतिबंधक लसीकरण अद्ययावत माहिती
राज्ये/केंद्रशासित प्रदेशांना लसीच्या 49.85 कोटींपेक्षा जास्त मात्रांचा पुरवठा
लसीकरणासाठी राज्ये/केंद्रशासित प्रदेश आणि खाजगी रुग्णालयांकडे 2.75 कोटींपेक्षा अधिक लसीच्या मात्रा वापरासाठी अद्यापही उपलब्ध
देशभरात कोविड -19 प्रतिबंधक लसीकरणाचा वेग आणि व्याप्ती वाढविण्यासाठी केंद्र सरकार वचनबद्ध आहे. कोविड -19 प्रतिबंधक लसीकरणाच्या सार्वत्रिकीकरणाच्या नवीन टप्प्याला 21 जून, 2021 पासून सुरुवात झाली. राज्ये आणि केंद्रशासित प्रदेशांना लसीकरणाचे उत्तम नियोजन करण्याच्या दृष्टीने लसींची अधिक उपलब्धता, लसींच्या साठ्याविषयी आगाऊ सूचना आणि लसींची पुरवठा साखळी सुनियोजित करणे या माध्यमातून लसीकरण मोहिमेची गती वाढविण्यात आली आहे.
देशव्यापी लसीकरण मोहिमेचा एक भाग म्हणून, भारत सरकार राज्ये आणि केंद्रशासित प्रदेशांना कोविड प्रतिबंधक लसीचा पुरवठा विनामूल्य करत आहे. कोविड -19 प्रतिबंधक लसीकरण मोहिमेच्या सार्वत्रिकीकरणाच्या नवीन टप्प्यात, केंद्र सरकार देशातील लस उत्पादकांद्वारे उत्पादित 75% लस खरेदी करून या लसीचा राज्ये व केंद्रशासित प्रदेशांना  पुरवठा करेल.
|
|
VACCINE DOSES
|
|

|
|
SUPPLIED
|
|
49,85,51,660
|
|
IN PIPELINE
|
|
20,94,890
|
|
CONSUMPTION
|
|
47,52,49,554
|
|
BALANCE AVAILABLE
|
|
2,75,88,573
सर्व स्त्रोतांद्वारे राज्य/केंद्रशासित प्रदेशांना आतापर्यंत लसीच्या 49.85 कोटींहून अधिक  मात्रा पुरविण्यात आल्या आहेत आणि आणखी 20,94,890 मात्रा उपलब्ध होण्याच्या मार्गावर आहेत.
यापैकी अपव्यय झालेल्या मात्रांसह एकूण 47,52,49,554 मात्रांचा वापर करण्यात आला आहे
राज्ये/केंद्रशासित प्रदेश आणि खाजगी रुग्णालयांकडे अद्याप 2.75 कोटींपेक्षा जास्त  मात्रा लसीकरणासाठी शिल्लक आहेत.
राष्ट्रपती कार्यालय
श्री.गुरुनानक जयंतीच्या पूर्वसंध्येला राष्ट्रपती श्री. रामनाथ कोविंद यांनी दिल्या शुभेच्छा
नवी दिल्ली , 29 नोव्हेंबर 2020
श्री.गुरुनानक जयंतीच्यापूर्वसंध्येला राष्ट्रपती श्री. रामनाथ कोविंद यांनी जनतेला शुभेच्छा दिल्या आहेत.
आपल्या संदेशात राष्ट्रपती म्हणाले, “श्री.गुरुनानक जयंतीनिमित्त देशातील जनतेला आणि परदेशातील सर्व नागरिकांना विशेषतः शीख समुदायातील बंधू आणि भगिनींना अभिवादन करत आहे आणि शुभेच्छा देत आहे.
गुरुनानक देव यांचे जीवन आणि शिकवणूक सर्व मानवजातीचे प्रेरणास्थान आहे. त्यांनी लोकांना ऐक्य, सुसंवाद,बंधुत्व, एकोपा आणि सेवा यांचा मार्ग दाखविला आणि परीश्रम, प्रामाणिकपणा आणि स्वाभिमान यावर आधारीत जीवनशैली समजून घेण्याचे आर्थिक तत्त्वज्ञान सांगितले.
गुरुनानक देव यांनी ‘एक ओमकार’ हा मूलमंत्र आपल्या अनुयायांना दिला आणि जाती,धर्म,आणि लिंग यांच्या आधारे भेदभाव न करता सर्वांशी समान वर्तणूक करण्याचा आग्रह धरला. त्यांच्या ‘नाम जपो,कीरत करो आणि वंद छाको,’ या संदेशात त्यांच्या सर्व शिकवणीचे सार आले आहे.
गुरुनानक यांच्या जयंतीनिमित्त त्यांच्या शिकवण आचरणात आणून त्यानुसार वागण्याचा आपण सर्व जण प्रयत्न करु या”
राष्ट्रपतींच्या संदेशासाठी येथे क्लिक करा
Jaydevi P.S./S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 141
पंतप्रधान कार्यालय
व्याघ्रगणनेतल्या वाघांच्या उत्साहवर्धक संख्येबद्दल पंतप्रधानांनी व्यक्त केला आशावाद
नवी दिल्ली, 9 एप्रिल 2023
पंतप्रधान नरेंद्र मोदी यांनी व्याघ्रगणनेत वाघाच्या उत्साहवर्धक संख्येबद्दल आशावाद व्यक्त केला आहे.
पंतप्रधानांनी ट्विट केले;
“व्याघ्रगणनेतली वाघांची संख्या उत्साहवर्धक आहे. सर्व संबंधितांचे आणि पर्यावरण प्रेमींचे अभिनंदन. यामुळे वाघांचे तसेच इतर प्राण्यांचे संरक्षण करण्यासाठी आणखी प्रयत्न करण्याची अतिरिक्त जबाबदारी आपल्यावर येते. आपल्या संस्कृतीचीही हीच शिकवण आहे.”N.Chitale/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(